આસારામના મોટેરા સ્થિત આશ્રમે આસપાસની જમીન પર ગેરકાયદે દબાણ કર્યુ હોવાની ફરિયાદના આધારે કલેક્ટરે આશ્રમ હસ્તકની જમીનની માપણી કરવા કરેલા હુકમ બાદ અમદાવાદ ડિસ્ટ્રિક્ટ લેન્ડ રેકડ્ર્ઝ વિભાગે સંદિગ્ધ અભિપ્રાય આપતા નવો વિવાદ સર્જાયો છે. આ વિભાગે અહેવાલ આપ્યો છે કે ફાળવાયેલી જમીન પરના મંજૂર થયેલા પ્લાન કે સ્કેચની કોઇ વિગત તંત્ર પાસે નથી. એટલે કે કુલ જમીનની મેળવણી કરવી મુશ્કેલ છે. બીજી તરફ, કલેક્ટર કચેરીના વર્તુળો હાલના સંકુલના નકશાના આધારે એમ જણાવી રહ્યા છે કે, ફાળવાયેલી જમીન કરતા આશરે ૬૭ હજાર ચો.મી. જમીન પર આશ્રમને ગેરકાયદે કબજો છે. ઉલ્લેખનીય છે, આશ્રમના ગેરકાયદે કબજાવાળી સરકારી જમીનની બજાર કિંમત પણ કરોડોની અંકાય છે.